Νύχτα Γάμου

Νύχτα γάμου είναι κωμική ταινία του 1967 σε παραγωγή της Φίνος Φιλμ και σκηνοθεσία Γιάννη Δαλιανίδη. Πρωταγωνιστούν οι: Κώστας Βουτσάς, Μάρθα Καραγιάννη, Φαίδων Γεωργίτσης και Μπέτυ Αρβανίτη.

Πλοκή
Ο Θάνος Καμπίρης (Φαίδων Γεωργίτσης) και η Πέπη (Μάρθα Καραγιάννη) διατηρούν ερωτική σχέση επί δύο έτη. Όταν χωρίζουν, επειδή εκείνος δεν θέλει να την παντρευτεί, εκείνη γνωρίζει τον Τζακ (Ιάκωβο) Ιορδανίδη (Κώστας Βουτσάς), έναν απόγονο Ελλήνων από την Κωνσταντινούπολη και αποφασίζουν να παντρευτούν. Ταυτόχρονα, ο Θάνος γνωρίζει και παντρεύεται την Τζένη (Μπέτυ Αρβανίτη) και τα δύο ζευγάρια κατά τύχη κανονίζουν να περάσουν την πρώτη νύχτα του γάμου τους στο ίδιο ξενοδοχείο.

Αφού τα ζευγάρια φτάνουν και εγκαθίστανται στο ξενοδοχείο, ο Θάνος τυχαία συναντά την Πέπη και, αφού της αποκαλύπτει το γάμο του, εκείνη θυμώνει και δημιουργεί σκηνή. Η Τζένη τους βλέπει μαζί και αφού μαθαίνει ότι τα δύο ζευγάρια μένουν σε αντικριστά δωμάτια, αποφασίζει να χωρίσει τον Θάνο και ειδοποιεί τη μητέρα της, Ασπασία (Μαίρη Λαλοπούλου). Ο Τζακ μαθαίνει κατά τύχη από τη Τζένη ότι η Πέπη και ο Θάνος ήταν εραστές και μαλώνει έντονα με την Πέπη. Εκείνη τον διώχνει από το δωμάτιο και εκείνος ειδοποιεί τη μητέρα του (Μαίρη Μεταξά) για τα γεγονότα από το τηλέφωνο. Ταυτόχρονα, η Τζένη αναθέτει στον κύριο Τριανταφύλλου (Γιάννης Βογιατζής), έναν δικηγόρο που είναι τακτικός πελάτης του ξενοδοχείου και παρατηρεί τις συνήθειες των πελατών, το διαζύγιό της.

Το επόμενο πρωί, μετά την πρώτη νύχτα, η μητέρα του Τζακ και η Ασπασία φτάνουν στο ξενοδοχείο, όπου αποκαλύπτεται ότι ο κύριος Τριανταφύλλου είναι παλιός γνωστός της Ασπασίας. Η Ασπασία πείθει τη Τζένη να σκίσει την αγωγή διαζυγίου, αλλά μετά από ένα τηλεγράφημα από έναν παλιό εραστή της Τζένης, ο Θάνος ζητά με τη σειρά του διαζύγιο, αλλά τελικά πείθεται να συμφιλιωθεί με τη Τζένη. Ο Τζακ μαζί με την οικογένειά του κυνηγά την Πέπη και ο Θάνος ακολουθεί τη Τζένη που έχει μπει σε ένα ταξί. Την τραβάει με το ζόρι στο δικό του αυτοκίνητο και φεύγουν μαζί, συμπαρασύροντας τον Τζακ και την Πέπη, οι οποίοι πέφτουν πάνω στο καπό του αυτοκινήτου και τα δυο ζευγάρια φεύγουν μαζί με το αυτοκίνητο, με τους συγγενείς τους να τους αποχαιρετούν.

Διανομή
ΗθοποιόςΡόλοςΚώστας ΒουτσάςΙάκωβος "Τζακ" ΙορδανίδηςΜάρθα ΚαραγιάννηΠέπη ΙορδανίδουΦαίδων ΓεωργίτσηςΘάνος ΚαμπίρηςΜπέτυ ΑρβανίτηΤζένη ΚαμπίρηΜαίρη ΛαλοπούλουΑσπασία (μητέρα Τζένης)Γιάννης ΒογιατζήςΑνέστης Τριανταφύλλου (δικηγόρος)Γιώργος ΤσιτσόπουλοςξενοδόχοςΜαίρη ΜεταξάΠηνελόπη Ιορδανίδου (μητέρα Ιάκωβου)Μαίρη ΧαλκιάΛέλα (πρώην αρραβωνιαστικιά Ιάκωβου)Χρήστος Ζορμπάς;Νίκη Κρεούζη;Γαλήνη ΚάσσουΠόπη (γραμματέας Ιάκωβου)Ράνια Μαμάηυπηρέτρια του ξενοδοχείουΈλλη Λοΐζουκυρία Σαράντη (πελάτισσα ξενοδοχείου)

Παραγωγή
Στην ταινία, που είναι ελεύθερη διασκευή θεατρικής κωμωδίας του Ζωρζ Φεντώ, εμφανίστηκαν ως κινηματογραφικό ζευγάρι ο Φαίδων Γεωργίτσης και η Μπέτυ Αρβανίτη, οι οποίοι ήταν και στην πραγματικότητα παντρεμένοι εκείνη την εποχή. 

Μετά την επιτυχία που σημείωσε, ο σκηνοθέτης μετέφερε την ταινία και στο θέατρο. 

Υποδοχή
Έκοψε 525.647 εισιτήρια, και ήρθε στην 3η θέση ανάμεσα σε 99 ελληνικές ταινίες της σαιζόν.  
 Οικιακά μέσα
Κυκλοφόρησε και με τη μορφή DVD στις 15 Νοεμβρίου 2006. 

 Παραπομπές 

 Εξωτερικοί σύνδεσμοι 


 Νύχτα γάμου στη Φίνος Φιλμ

Κατηγορία:Ελληνικές ταινίες της δεκαετίας 1960
Κατηγορία:Ταινίες του 1967
Κατηγορία:Ελληνόφωνες ταινίες
Κατηγορία:Ελληνικές κωμικές ταινίες
Κατηγορία:Ελληνικές αισθηματικές ταινίες
Κατηγορία:Ταινίες σε σκηνοθεσία Γιάννη Δαλιανίδη
Κατηγορία:Ταινίες σε σενάριο Γιάννη Δαλιανίδη
Κατηγορία:Ταινίες βασισμένες σε θεατρικά έργα
Κατηγορία:Ταινίες με μουσική σύνθεση Γεράσιμου Λαβράνου
Κατηγορία:Ταινίες γυρισμένες στην Ελλάδα
Κατηγορία:Ταινίες παραγωγής Φίνος Φιλμ